1. ปัจจัยความเสี่ยง

1.1 ปัจจัยเสี่ยงจากการจัดการทางการเงิน

-   ปัจจัยเสี่ยงจากอัตราดอกเบี้ยและอัตราแลกเปลี่ยนจากเงินกู้ยืม : เนื่องจากบริษัทฯ
    ไม่มีเงินกู้ยืมทั้งในระยะสั้นและระยะยาว ดังนั้นบริษัทฯ
    จึงไม่มีปัจจัยเสี่ยงจากการแลกเปลี่ยนเงินตราต่างประเทศ
    หรือความเสี่ยงจากดอกเบี้ยการกู้ยืม

-   ปัจจัยเสี่ยงจากอัตราดอกเบี้ยและความน่าเชื่อถือของสถาบันการเงินจากเงินลงทุนระยะสั้น:
    อัตราดอกเบี้ยได้เริ่มปรับตัวสูงขึ้นอย่างต่อเนื่องตลอดปีเนื่องมาจากการปรับตัวอัตราดอกเบี้ยในประเทศสหรัฐอเมริกา
    และเนื่องจากบริษัทฯ ดำเนินธุรกิจด้วยเงินสดเป็นหลัก
    การที่ดอกเบี้ยปรับตัวสูงขึ้นจึงส่งผลดีต่อบริษัทฯ บริษัทฯ
    ได้พิจารณาอย่างรอบคอบในการเลือกฝากเงินกับสถาบันการเงินที่มั่นคง
    กำหนดวงเงินสูงสุดของจำนวนเงินฝากในแต่ละสถาบัน
    โดยมีระยะเวลาในการฝากหลากหลายแต่สูงสุดไม่เกิน 1 ปี

-   ปัจจัยเสี่ยงจากอัตราแลกเปลี่ยนเงินตราต่างประเทศ : บริษัทฯ มียอดส่งออกประมาณร้อยละ
    45-50 ของปริมาณการผลิตทั้งหมด ในขณะเดียวกันวัตถุดิบหลักก็มีการนำเข้าจากต่างประเทศ
    บริษัทฯ ใช้สกุลเงินดอลล่าร์สหรัฐเป็นหลักในการส่งออกและนำเข้าสินค้า
    ยกเว้นปริมาณเล็กน้อยที่ดำเนินธุรกิจด้วยเงินสกุลยูโร
    ตลอดจนการส่งออกและนำเข้ามีมูลค่าใกล้เคียงกัน ดังนั้น บริษัทฯ
    จึงเลือกใช้วิธีป้องกันความเสี่ยงอย่างสมดุลในตัวเอง
    โดยนำรายได้จากการส่งออกมาชำระการนำเข้าสินค้าวัตถุดิบซึ่งเป็นเงินสกุลเดียวกัน
    อย่างไรก็ตาม
    ราคาวัตถุดิบและผลิตภัณฑ์นำเข้าที่มีแนวโน้มเพิ่มสูงขึ้นอาจทำให้สูญเสียความสมดุลนี้ไป
    ซึ่งอาจทำให้เกิดการขาดแคลนเงินดอลลาร์ หรือในทางกลับกัน
    ในกรณีที่ขาดแคลนเงินดอลล่าร์ไม่ว่าในระยะสั้นหรือระยะยาว บริษัทฯ
    มีนโยบายที่แน่นอนโดยจะซื้อหรือขายเงินดอลล่าร์ในปริมาณที่น้อย
    เพื่อให้ผลกระทบที่เกิดจากอัตราแลกเปลี่ยนมีจำนวนน้อยที่สุด
    ยกเว้นในบางกรณีที่อาจมีการสั่งซื้อล่วงหน้าสำหรับผลิตภัณฑ์นำเข้าที่มีความต้องการใช้งานในปริมาณสูง

1.2 ปัจจัยเสี่ยงจากรายได้และกำไร

-   ปัจจัยเสี่ยงจากความผันผวนของราคาวัตถุดิบ : วัตถุดิบหลักในการผลิตเส้นใยประดิษฐ์ คือ
    เยื่อกระดาษ โซดาไฟ และกำมะถัน คือปัจจัยที่ส่งผลต่อต้นทุนในการผลิต
    ผลิตภัณฑ์แต่ละชนิดมีการเปลี่ยนแปลงราคาที่รวดเร็ว จึงส่งผลต่อกำไรในทั้งสองทาง
    ผลกระทบด้านต้นทุนที่เพิ่มขึ้นซึ่งไม่สามารถผลักภาระโดยการเพิ่มราคาขายเส้นใยประดิษฐ์ได้
    เนื่องจากถูกจำกัดด้วยกลไกตลาด และการแข่งขันจากเส้นใยทดแทน บริษัทฯ
    ดำเนินนโยบายการซื้อวัตถุดิบเป็นรายไตรมาสและจำหน่ายผลิตภัณฑ์เป็นรายไตรมาสเช่นเดียวกัน

-   ปัจจัยเสี่ยงจากราคาขายของเส้นใยทดแทน :
    เส้นใยประดิษฐ์สามารถนำมาใช้ผสมกับเส้นใยโพลีเอสเตอร์ หรือใยฝ้ายได้
    ราคาของใยฝ้ายได้รับอิทธิพลจากปริมาณที่ได้จากการเพาะปลูก
    และเนื่องจากประเทศไทยบริโภคฝ้ายเป็นหลัก จึงเห็นผลกระทบนี้ชัดเจนมากยิ่งขึ้น
    อุตสาหกรรมผลิตเส้นใยโพลีเอสเตอร์ซึ่งสามารถผลิตได้ในปริมาณมหาศาล
    และใช้ผลิตภัณฑ์จากน้ำมันเป็นวัตถุดิบหลัก ผลิตภัณฑ์เส้นใยทั้งสองประเภทที่กล่าวข้างต้น
    มีการผันผวนทางด้านราคาที่สูงมาก
    จะทำให้ผู้ผลิตซึ่งเป็นโรงงานปั่นด้ายอาจเปลี่ยนแปลงปริมาณการใช้เส้นใยแต่ละชนิดในอัตราส่วนที่แตกต่างกัน
    แม้ว่าเส้นใยประดิษฐ์เรยอนจะมีคุณสมบัติเฉพาะตัว
    แต่ความผันผวนของราคาเส้นใยทดแทนอื่นยังคงสามารถส่งผลกระทบต่อราคาและความต้องการเส้นใยประดิษฐ์เรยอนด้วย
    ความผันผวนของราคาเส้นใยทดแทนอาจส่งผลกระทบต่อราคาของเส้นใยประดิษฐ์เรยอน
    หรืออาจส่งผลต่อรูปแบบความต้องการของตลาด
    แต่ในขณะเดียวกันก็เป็นการสร้างโอกาสให้กับเส้นใยประดิษฐ์เรยอนด้วยเช่นกัน

-   ปัจจัยเสี่ยงจากอัตราแลกเปลี่ยน : บริษัทฯ
    จะได้รับผลประโยชน์มากขึ้นเมื่ออัตราแลกเปลี่ยนอ่อนค่าลง
    ทั้งนี้เนื่องจากจะเป็นการเพิ่มความสามารถในการแข่งขันกับเส้นใยประเภทอื่น
    และเพิ่มศักยภาพให้กับลูกค้าที่นำเส้นใยไปผลิตเพื่อการส่งออก
    เนื่องจากรายได้จากการขายได้รับอิทธิพลโดยตรงจากอัตราแลกเปลี่ยน
    ในขณะที่ต้นทุนได้รับอิทธิพลเพียงบางส่วนจากอัตราแลกเปลี่ยนเท่านั้น
    ดังนั้นรายได้รวมและกำไรจะได้รับผลกระทบอย่างมากหากอัตราแลกเปลี่ยนแข็งค่าขึ้น
    ซึ่งถือเป็นปัจจัยเสี่ยงปกติของธุรกิจทั่วไป

1.3 ปัจจัยเสี่ยงจากการตลาด

-   ปัจจัยเสี่ยงจากการค้ากับต่างประเทศ : ประเทศตุรกี ปากีสถาน บราซิล และอิหร่าน
    กำลังกลายเป็นประเทศผู้ค้าสิ่งทอที่แข็งแกร่งหลังจากที่ได้มีการยกเลิกระบบโควตาของ MFA
    ในปี พ.ศ. 2548 ดังนั้น บริษัทฯ จึงมีปริมาณการขายแก่ลูกค้าในประเทศเหล่านี้เพิ่มขึ้น
    นอกจากนี้ บริษัทฯ ยังมีนโยบายที่จะส่งผลิตภัณฑ์ไปยังประเทศอื่นๆ
    เพื่อขยายฐานลูกค้าออกไปอีก อย่างไรก็ตาม
    นโยบายนี้อาจก่อให้เกิดความเสี่ยงจากสถานการณ์ทางการเมืองและการเงิน
    ซึ่งเกิดขึ้นเป็นบางครั้งในประเทศเหล่านี้

-   ปัจจัยเสี่ยงจากลูกค้า : บริษัทฯ มีลูกค้าหลักในประเทศ 4 ราย
    และหนึ่งในลูกค้าดังกล่าวเป็นบริษัทซึ่งอยู่ในเครือ และซื้อผลิตภัณฑ์ของบริษัทฯ กว่าร้อยละ 20
    ด้วยวงเงินเครดิต อย่างไรก็ตามลูกค้ารายนี้มีฐานลูกค้าที่กว้างขวาง ดังนั้นบริษัทฯ
    คาดว่าจะไม่มีความเสี่ยงจากการให้เครดิตดังกล่าว บริษัทฯ
    ยังได้จำหน่ายผลิตภัณฑ์บางส่วนให้กับลูกค้าในประเทศสหรัฐอเมริกาและแคนาดา
    ผ่านบริษัทตัวแทนในสหรัฐอเมริกา ซึ่งมีการซื้อความคุ้มครองจากการประกันภัยวงเงินเครดิต
    ความเสี่ยงดังกล่าวต่อลูกค้าแต่ละรายจะไม่เกิน 250,000 ดอลล่าร์สหรัฐ

-   ปัจจัยเสี่ยงจากนวัตกรรมใหม่ของผลิตภัณฑ์ : ในปีที่ผ่านมา บริษัทฯ
    ได้มุ่งเน้นไปยังตลาดพรีเมียม ตลาดนอนนูเว่น และตลาดบนของผลิตภัณฑ์นิตติ้ง
    เมื่อมีการทดลองเดินเครื่องจักรสายการผลิตที่ 4 ในเดือนมกราคม พ.ศ. 2550 บริษัทฯ
    จะมีศักยภาพในการผลิตเส้นใยโมดาล ซึ่งจะนำมาใช้ในตลาดบนของผลิตภัณฑ์ทอจากเส้นใยฝ้าย
    ด้วยการเพิ่มขีดความสามารถและศักยภาพในการผลิต บริษัทฯ
    จะสามารถรองรับความต้องการจากลูกค้ากลุ่มต่างๆ ที่ซับซ้อนมากยิ่งขึ้นได้ อย่างไรก็ตาม
    เมื่อบริษัทฯ สามารถรองรับความต้องการด้านผลิตภัณฑ์พิเศษระดับสูง
    ก็จะเกิดความเสี่ยงจากการร้องเรียนด้านคุณภาพในระยะแรกของการพัฒนาตลาด
    ซึ่งถือเป็นสิ่งปกติสำหรับอุตสาหกรรมนี้ บริษัทฯ
    ได้เพิ่มความเชี่ยวชาญโดยการจัดหาที่ปรึกษาที่เปี่ยมประสบการณ์เพื่อเสริมสร้างศักยภาพที่มีความจำเป็น
    และเป็นการลดความเสี่ยงไปในขณะเดียวกัน

-   ปัจจัยเสี่ยงจากการเสื่อมความนิยมในผลิตภัณฑ์: บริษัทฯ ได้ติดตามพัฒนาการใหม่ๆ
    เกี่ยวกับเส้นใยเซลลูโลสอย่างใกล้ชิด
    ผ่านทางศูนย์วิจัยและพัฒนาของบริษัทในเครือในประเทศอินเดีย นอกจากนี้ บริษัทฯ
    ยังเชื่อมั่นในศักยภาพการเติบโตของ Birla Modal
    และได้รวมเทคโนโลยีนี้เข้าในสายการผลิตที่ 4 เรียบร้อยแล้ว บริษัทฯ
    คาดว่าจะไม่มีปัจจัยความเสี่ยงจากการเสื่อมความนิยมในผลิตภัณฑ์ที่มีอยู่ในปัจจุบัน

1.4 ปัจจัยเสี่ยงจากการประกอบธุรกิจ

-   ปัจจัยเสี่ยงจากสิ่งแวดล้อม : ในกระบวนการผลิตเส้นใยประดิษฐ์เรยอน
    อาจก่อให้เกิดมลภาวะทั้งทางน้ำและทางอากาศ ตลอดระยะเวลาหลายปีที่ผ่านมา บริษัทฯ
    ได้ลงทุนอย่างต่อเนื่องไปเป็นจำนวนมาก และเฉพาะในปีที่ผ่านมา บริษัทฯ ได้ลงทุนไปกว่า
    106 ล้านบาทเพื่อการปรับปรุงระบบบำบัดมลพิษ (ETP) ปัจจุบันบริษัทฯ
    ได้ผ่านมาตรฐานซึ่งกำหนดโดยกระทรวงอุตสาหกรรม ของเสียทุกชนิดจากการผลิตของบริษัทฯ
    ได้คัดแยกและส่งไปกำจัดโดยตัวแทนที่ได้รับอนุญาตอย่างถูกต้อง
    ปริมาณของเสียที่เกิดขึ้นจริงจะได้รับการตรวจสอบอย่างสม่ำเสมอจากบริษัทฯ
    และเจ้าหน้าที่ของรัฐ
    การจัดการของเสียอย่างผิดวิธีจะก่อให้เกิดความเสี่ยงทั้งด้านสิ่งแวดล้อมและด้านการเมือง
    บริษัทฯ ถือเป็นความสำคัญสูงสุดที่จะต้องรักษาระดับมลพิษให้ต่ำสุดตามที่กฎหมายกำหนด ในปีนี้
    บริษัทฯ
    ได้จัดงบประมาณเพื่อให้มีการศึกษาวิเคราะห์ผลกระทบต่อสิ่งแวดล้อมโดยบริษัทเอกชนอิสระ
    โดยผลการศึกษาที่ได้มา บริษัทฯ
    จะได้นำรายงานมาประกอบการพิจารณาเพื่อปรับปรุงการทำงานต่อไป นอกจากนี้บริษัทฯ
    ได้รับการรับรองมาตรฐานการจัดการสิ่งแวดล้อมไอเอสโอ 14000 ทำให้บริษัทฯ
    มีระบบการจัดการด้านเอกสารสิ่งแวดล้อมและขั้นตอนการดำเนินงานที่ได้มาตรฐาน
    อย่างไรก็ตาม บริษัทฯ ยังคงมีความเสี่ยงต่ออุบัติเหตุที่รั่วไหลในระดับกลางถึงระดับสูง
    ซึ่งจะส่งผลกระทบต่อสิ่งแวดล้อมได้

-   ปัจจัยเสี่ยงจากการจัดเก็บและการใช้งาน: บริษัทฯ และผู้รับเหมามีการขนส่งสารเคมีอันตราย
    เช่น โซดาไฟ กำมะถัน คาร์บอนไดซัลไฟด์ และกรดซัลฟูริค
    และจัดเก็บไว้ในสถานที่ของบริษัทฯ ทั้งนี้ บริษัทฯ
    ได้ดำเนินการขนส่งและจัดเก็บตามมาตรฐานสากลอย่างเคร่งครัด
    แม้ว่าจะไม่เคยมีอุบัติเหตุร้ายแรงเกิดขึ้นจากวัตถุเหล่านี้ บริษัทฯ
    ยังคงมีความเสี่ยงจากการเกิดอุบัติเหตุ หรือการใช้งานผิดประเภทอยู่

-   ปัจจัยเสี่ยงจากการขาดแคลนวัตถุดิบ: ถ่านไม้เป็นวัตถุดิบที่สำคัญในการผลิตคาร์บอนไดซัลไฟด์
    (CS₂) ซึ่งเป็นหนึ่งในส่วนประกอบหลักในการผลิตเส้นใยเรยอน
    ปริมาณถ่านไม้มีแนวโน้มที่ลดลงอย่างต่อเนื่อง เนื่องจากจำนวนป่าไม้ที่ลดลง
    รวมทั้งมาตรการของรัฐที่เข้มงวดขึ้น เพื่อลดความเสี่ยงจากสถานการณ์นี้ บริษัทฯ
    จึงก่อตั้งโรงงานผลิต CS₂ โดยใช้ก๊าซธรรมชาติ ด้วยเงินลงทุน 656
    ล้านบาทเพื่อเป็นหลักประกันความพร้อมของ CS₂ ทำให้บริษัทฯ
    สามารถเลิกใช้ถ่านไม้ในการผลิต
    และยังเป็นการช่วยรักษาสิ่งแวดล้อมในทางอ้อมไปในขณะเดียวกัน

-   ปัจจัยเสี่ยงจากการทำงานในโรงงาน : บริษัทฯ
    มีระบบการบำรุงรักษาทั้งแบบตามอายุการใช้งาน และระบบป้องกันการประเมินสถานการณ์
    (TPM, Six Sigma) เพื่อให้อุปกรณ์ทุกชิ้นในโรงงานอยู่ในสภาพใช้การได้ดีอยู่เสมอ
    นอกจากนี้ยังมีการเปลี่ยนอุปกรณ์อย่างสม่ำเสมอตามอายุการใช้งาน บริษัทฯ
    คำนึงถึงความปลอดภัยในการทำงานเป็นสำคัญ
    นอกจากการอบรมพนักงานให้คำนึงถึงความปลอดภัยอยู่เสมอแล้ว บริษัทฯ
    ยังได้ลงทุนในด้านการจัดซื้ออุปกรณ์เพื่อความปลอดภัยที่จำเป็น และมีการฝึกซ้อมหนีไฟ
    การอพยพในกรณีที่เกิดเหตุฉุกเฉิน เป็นต้น
    เพื่อให้มีความตื่นตัวในมาตรฐานการรักษาความปลอดภัยสูงสุด

1.5 ปัจจัยเสี่ยงจากภายนอก

-   ปัจจัยเสี่ยงจากภัยการเมือง : เหตุการณ์ทางการเมือง เช่น การก่อการร้าย
    ได้ส่งผลให้เกิดความตึงเครียดไปทั่วโลก ทำให้ต้นทุนและความเสี่ยงในธุรกิจเพิ่มขึ้น
    ส่งผลต่อวัฎจักรของอุปสงค์และอุปทาน
    และเหตุการณ์ความไม่สงบในภาคใต้ของไทยยังเป็นประเด็นที่ก่อให้เกิดความกังวลในวงการธุรกิจ
    บริษัทฯ คาดว่าการเปลี่ยนแปลงทางการเมืองที่ปราศจากความรุนแรงเมื่อเร็วๆ
    นี้จะไม่ก่อให้เกิดผลกระทบในเชิงลบต่อธุรกิจ

-   ความเสี่ยงจากการเปลี่ยนแปลงกฎระเบียบในประเทศที่บริษัทเข้าไปลงทุน: บริษัทฯ
    ได้ลงทุนตามแผนกลยุทธ์ (ทั้งแบบก้าวหน้าและถอยหลัง)
    โดยการเข้าไปซื้อหุ้นในบริษัทจดทะเบียนในต่างประเทศ ร่วมกับกลุ่มบริษัทอื่น แม้ว่าบริษัทฯ
    จะเห็นว่าไม่มีความเสี่ยงจากการลงทุนเหล่านี้
    แต่การเปลี่ยนแปลงด้านกฎระเบียบในประเทศเหล่านี้อาจส่งผลกระทบต่อผลประกอบการได้

-   เศรษฐกิจโลก : หลังการเปิดการค้าเสรีขององค์การการค้าโลก
    ธุรกิจสิ่งทอคือหนึ่งในผู้ได้รับผลกระทบเป็นอย่างมากจากการแข่งขันที่รุนแรงจากประเทศจีน
    อินเดีย อินโดนีเซีย และปากีสถาน
    ราคาน้ำมันที่เพิ่มสูงขึ้นก็เป็นความท้าทายในการควบคุมต้นทุนการผลิต
    ซึ่งรวมไปถึงวัตถุดิบของบริษัทเช่นกัน อย่างไรก็ตาม ความแข็งแกร่งของบริษัทฯ
    ในด้านคุณภาพและตราสินค้าตลอดจนฐานะการเงินจะเป็นแรงผลักดันที่สำคัญเพื่อช่วยพยุงบริษัทฯ
    ในช่วงที่เศรษฐกิจชะลอตัว